Stoepsonnetjie op Stanford | Letty-Ann se Ervarings
Stoepsonnetjie op Stanford
Posted on September 11, 2021 by Letty-Ann
Dit was net na elf toe ons die stoep met sy bont pilare opstap. Nét voor die afsnytyd vir ontbyt. Ná genoeg aan middag om 'n glas vrugtesap, 'n glas droë rooiwyn en 'n koppie filterkoffie deur te werk.
Ons het die perfekte dag gekies om uit te ry Stanford toe. Ander mense ook. Daar waar ons op die stoep gesit het, het die alledaagse van 'n Saterdagoggend op dié Overbergse dorpie voor ons afgespeel.
Eers was dit die paartjies met hulle eksotiese honde aan leibande wat die straat oorsteek. Toe die vrou met haar verbleikte gholfhemp waarop Pinot Noir geborduur is…sy het 'n oranje halfkan gas gedra en later met 'n opgeskote seun teruggekom – dié het dié keer gehelp dra aan die gevulde oranje halfkan gas.
Oorkant die straat, op die hotel se stoep, het plaaslike smouse marktafels beman en heelwat teen etenstyd verkoop. Soveel so dat hulle kon oppak en verder met hulle huismense kon gaan naweek hou.
Terwyl ons halfpad deur ons ontbyt was het 'n paartjie op fietse verby gery. Waar is die dae?
'n Wolfhond en 'n verskeidenheid van drie het amper pandemonium in die hoofstraat veroorsaak, maar gelukkig was hulle weerskante van die pad en stewig aan hulle leisels vasgeklem.
Ons koue vleis, kaas en brood word 'n maaltyd. Ons vertel die restauranteienaar dat ons hulle vanjaar op VIA gesien het. Bertus Basson en Misi Overturf het hulle 'n hupstootjie kom gee na die afknouery van Covid. Hulle het beslis van daar af spoed opgetel. Die spyskaart is vereenvoudig, die plek is opgekikker en tannie Miemie maak alweer toe-oë die kos wat sy self op die swartbordspyskaart neerskrywe.